Man (81) dood in plaashuis aangetrefArgieffoto: SAPD ŉ 81-jarige man is Sondagoggend dood in sy plaashuis in die Oos-Vrystaat aangetref. Kapt. Phumelelo Dhlamini, woordvoerder van die polisie, het gesê Klaus Horst Meier se vrou het Sondagoggend op sy liggaam afgekom toe sy by die huis opdaag. Die plaas Asgard is in die Marseilles-omgewing naby Ladybrand. Meier het veelvuldige steekwonde aan sy liggaam gehad. Ian Cameron, AfriForum se hoof van gemeenskapsveiligheid, het gesê die man is glo moontlik al Vrydag vermoor. “Hy is Vrydag omstreeks 17:00 die laaste keer lewend gesien,” het Dhlamini gesê. Dit is in die stadium onduidelik of enigiets uit die huis gesteel is. Meier se hond is glo ook in die voorval beseer. Die polisie ondersoek ŉ saak van moord.